Pendureiro europeo

O **pendureiro europeo**, tamén chamado **ferreiriño de cara negra** ou **ferreiriño careto**, (***Remiz pendulinus***) é unha especie de ave paseriforme da familia Remizidae, que vive principalmente en Eurasia.

## Descrición 
É un paxaro moi pequeno: mide aproximadamente 10&nbsp;cm de lonxitude e pesa arredor de 10&nbsp;g.

Ten cabeza gris con anchas franxas negras, na fronte e ollos, en forma de anteface. O dorso e a cola son marróns. As partes inferiores teñen tons castaños e cremas. O bico é curto e moi bicudo.

As femias teñen o dorso e o peito dun ton máis claro.

## Taxonomía  e etimoloxía 
O nome do xénero, *Remiz*, é o nome polaco deste paxaro, e *pendulinus* en latín significa 'colgante', que fai referencia ao seu niño.

A especie foi descrita como *Motacilla pendulinus* por Linnaeus na súa obra *Systema naturae* en 1758.

## Distribución 
O pendureiro europeo é unha ave principalmente migratoria, que cría en Europa central e oriental e o oeste de Asia, ademais das montañas do sur de Europa e Turquía, e desprázase ás rexións mediterráneas e do suroeste de Asia para pasar o inverno.

A área reprodutora desta especie no oeste de Europa experimentou unha expansión durante as décadas de 1980 e 1990. Isto foi acompañado da expansión da área de invernada, chegando ata Marrocos.

## Comportamento 
Emite un balbuciente e característico *zii-ii* e un breve trilo.

### Alimentación 
Aliméntase principalmente de insectos e arañas, aínda que na súa dieta tamén entran algunhas sementes.

### Reprodución 
Cría en árbores caducifolias, xeralmente nas beiraas de ríos e lagos con moita vexetación, xa que necesita árbores axeitados para construír os seus niños colgantes en forma de ovo ou bolsa, cun túnel de entrada. Para a construción destes usa poliñas finas, fibras (xa sexan animais ou vexetais), arañeiras, sementes plumosas etc.

Pon de 5 a 8 ovos, durante o mes de abril. Os ovos son de cor branca mate. Soamente a femia incuba os ovos. A incubación dura uns 14 días.

## Conservación 
upright|esquerda|miniatura|Niño en Polonia

A especie ten unha ampla área de distribución, estimada en de 1 a 10&nbsp;millóns de km2, e unha poboación estimada entre 420&nbsp;000 e 840&nbsp;000 individuos só en Europa, e hai evidencias de que a poboación está a aumentar. Xa que logo, está avaliada como especie non preocupante pola IUCN.

Ficheiro:Remiz pendulinus Naumann.png|Debuxo dun niño de pendureiro europeo.
Ficheiro:Nido-Remiz pendulinus.JPG|Fotografía dun niño de pendureiro europeo en Madrid (España).
Ficheiro:Remiz pendulinus MWNH 1437.JPG|Ovos da especie na colección do Museo de Wiesbaden

## Notas 
## Véxase tamén 
### Bibliografía 
* ARAGUÉS, A. *Información sobre R. pendulinus en el V. del Ebro*. Ardeola (1964).
* ARAGUÉS, A. & J. LUCIENTES. *Fauna de Aragón: aves*. Guara edit. Zaragoza (1980).
* ARAÚJO, J. *Más datos sobre la nidificación de R. pendulinus en el V. del Tajo*. Ardeola (1973).
* CEBALLOS, P. & F. PURROY. *Pájaros de nuestros campos y bosques*.ICONA. Madrid (1977).
* DELIBES, M. *Sobre la expansión reciente del pájaro moscón en la P. Ibérica*. Ardeola (1978).
* ELÓSEGUI, J. *Navarra: Atlas de aves nidificantes*. Caja de Ahorros de Navarra. Pamplona (1985).
* ROMAN, J., F. ROMÁN, L.M. ANSOLÁ, C. PALMA & R. VENTOSA. *Atlas de las aves nidificantes de la provincia de Burgos*. Caja de Ahorros del Círculo Católico. Burgos (1996).
* SEO (ed.). *Atlas de las aves nidificantes en Madrid*. Agencia de Medio Ambiente. Madrid (1994).

### Ligazóns externas 
* Ficha da especie (PDF), de Javier Blasco-Zumeta